# Deiz ma « C’honfirmasion »

| ◄ O devez leun a joa (Evit an eurejou) | Deiz ma « C’honfirmasion » | Kanomp, kanomp da virviken (ar Skol-gristen) ► |
* Deiz ma C’honfirmasion, deiz, a joa d’am c’halon,
* Ar Spered-Santel a zeu gant e seiz donezon
* Eus an Nenvou da grenvaat d’in ma buhez kristen ;
* O deiz mil gwech eürus n’az ankouain biken.
* A bep seurt fallagriez ar bed a zo karget ;
* Dre-holl war hent ar vuhez e bechou a gaved ;
* Pa ne ro d’am daoulagad nemet falsklerijenn,
* Roit d’in, Spered-Santel, ho Furnez d’am c’helenn.
* Hi ’ray d’in anavezout gant gwir anaoudegez
* Petra ’dalv traou ar bed-man ’vit ma silvidigez ;
* Hi ’ray d’in c’hoaz labourat ’vit servija Doue,
* Ha beva leun a fizians da vont-d’an Nenv, eun de(iz).
* ’vel eun treust em daoulagad, siouaz d’in, ar pec’hed
* Am harz da welout ervat ar pez ’c’h eus diskleriet :
* Roit d’in ’ta, ma Doue, roit d’in sklerijenn
* D’ho kredi ha d’ho kompren, d’ho heulia penn-da-benn.
* Ma spered sklerijennet gant sklerijenn Doue
* A welo ar Wirionez, hi, ken sklaer hag an de(iz) :
* Ar madou-ene ’vidoun ken dister diagent
* A-vreman me o frizo evel ma rae ar sent.
* Furoc’h adalek breman, e heuilhin an hent mat ;
* A-berz ar Spered-Santel, evidoun pebez mad !
* Kaout skiant ar garantez, skiant ma deveriou
* Ar skiant-se hi anvet skiant traou an Nenvou.
* Hepdale ma spered paour, d’ho skiant o plega,
* A gerzo war-du an Nenv, dre an hent ar gwella ;
* Nag ardou an droukspered na gwallskoueriou ar bed,
* Pa ’m eus bet Spered Doue, ma gwalla n’hallint ket.
* Evit ma silvidigez ha skouer vat ma nesa,
* Ez eo ret d’in kaout dalc’hmat ho kuzul, da genta.
* Gantan e tizoloin ar skoasellou ’zo graet
* ’vit ma c’holl, gant an dud fall ha gant an droukspered.
* ’vit ober ho polontez, ho pet ouzin truez,
* Diskouezit d’in e pe stad eo tremenn ma buhez.
* Piou a c’hallfe d’in gwelloc’h an doare displega
* D’ober pep tra en e goulz hag evit ar gwella.
* Enebourien ma ene, evel eur mor diroll,
* Hep paouez na noz, na deiz, a glask ma c’has da goll ;
* D’o zrec’hi, Spered-Santel, o ! roit d’in ho nerz,
* Hag e teufent d’am zempti, n’hallint ket ober berz.
* Breman, gant joa ma c’halon, ma buhez a roin,
* Kentoc’h eget nac’h ma feiz, mar bez ret-a-walc’h d’in.
* Ne grenin ken gant ar spont dirak ar c’hoaperien,
* Me vo krenv d’anzav ma feiz evel ar verzerien.
* Grit d’in tanva, ma Doue, ar gwir Doueusted ;
* Grit ma kresko em c’halon, m’em bo eürusted :
* Neuze ’vel eur gwir vugel, ouzoc’h e vin sentus,
* Me ho servijo dalc’hmat laouen-bras hag eürus.
* Ganti em bo ’vit Doue eur garantez tener,
* Hag e vin ouz ma nesa bepred dous ha seder ;
* Drezi bemnoz, bep beure ez aio ma fedenn
* War nij betek tron Doue, evel eur goulmig wenn.
* Ez oun, siouaz, hep sikour, gwall zouget d’ar pec’hed,
* Ha war hent ar Baradoz e vezan gwall nec’het ;
* Lakait ’ta em c’halon ho toujans d’am sikour
* Da ziwall ouz ar pec'hed, ma gwasa enebour.
* A-vreman e gwir vugel, e vevin ’n ho toujans,
* Ho karin a-greiz kalon, C’houi, ma nerz, ma fizians ;
* Tridal a ra ma ene gant anaoudegez vat,
* Rak penn-kenta ar furnez am eus bet evit mat.
* Teurvezit, o ma Doue, peurgloza an deiz-man,
* O skuilha hoc’h holl vennoz warnomp-ni holl breman.
* Roit d’hon Aotrou ’n Eskob, d’hon madoberourien,
* D’hon tud ha d’hon mignoned, ho pennoz da viken.
* A-greiz hon c’halon, ivez, ni ho ped, ma Jezuz,
* Hon mouez ’vel ar c’hlaz-klemmus : « Grit eur sell truezus
* Ouz Anaon ar Purgator dizec’het o c’hortoz
* An eur ma ’z ay d’ho kwelout e gloar ho Paradoz. »